
ÅRSPLAN 2007 
FOR 
DET SAMFUNNSVITENSKAPELIGE FAKULTET

1 INNLEDNING 
Årsplanen gjør rede for fakultetets viktigste prioriteringer for 2007 i forhold til hovedmål i UiOs og fakultetets strategiske planer for perioden 2005-2009 og UiOs årsplan for 2007.  Fakultetets årsplan legges til grunn ved utarbeidelse av tilsvarende planer ved grunnenhetene.
I FORSKNING 
Fakultetet følger opp det hovedmål UiO har satt for planperioden om å styrke UiOs stilling som forskningsuniversitet med høy internasjonal standard. Mer og bedre forskning, med særlig vekt på kvalitet gis første prioritet. Å bygge opp flere forskningsmiljøer som hevder seg sterkt internasjonalt er en langsiktig prosess som krever koordinering av ulike aktiviteter på fakultets- og enhetsnivå. De mål fakultetet har satt seg i 2007 er derfor ikke vesentlig annerledes enn tidligere år, men innebærer en forsterkning og videreføring av arbeidet når det gjelder faglige prioriteringer gjennom kjerneområder i forskning, oppbygging av gode forskningsgrupper, effektiv forskningsledelse, bedre infrastruktur, hensiktsmessig samarbeid med andre forskningsmiljøer nasjonalt og internasjonalt, med en forskerutdanning som er godt integrert i forskningsvirksomheten.
Hovedmål: Det samfunnsvitenskapelige fakultet skal være det fremste samfunnsvitenskapelige fagmiljø i Norge og hevde seg sterkt i internasjonal sammenheng.
Mål I: Hjelpe flere forskere, forskergrupper og fagmiljø til å nå et høyt internasjonalt nivå
Tiltak

· Gjennomføre arbeidet med faglige prioriteringer: Temaområder med relevans for nasjonale og internasjonale kunnskapsutfordringer og med sterk faglig forankring ved fakultetets enheter. 

a. Den nedsatte arbeidsgruppen for faglige prioriteringer skal fullføre sitt arbeid

b. Fakultetsstyret skal vedta en endelig prioritering i juni 2007

· Oppbygging og videreutvikling av forskerinitierte forskningsgrupper

a. Stimulere til økt forskningskvalitet og godt fungerende aktiviteter ved tildeling av ressurser, både innad ved enhetene og ved fakultetet. De faglige prioriteringene på fakultetsnivå, samt de vedtatte kjerneområdene ved de enkelte enhetene, vil skape rammer for støtte til lovende eller godt fungerende forskningsgrupper. Dette kan gjelde driftsmidler, samt forankring av PhD- og post.doc.-stipendiater

b. Avsette midler til såkorntiltak til forskergrupper i forbindelse med utarbeidelse av søknader om eksterne midler 

c. Stimulere til samarbeid på tvers av forskningsgruppene


· Tilrettelegge for at flere publiserer i internasjonale tidsskrifter som kan gi relevant spredning av betydningsfulle forskningsresultater

a. Oppfordre til forskningsseminarer med presentasjoner som kan gi løpende faglig utveksling mellom ansatte om egen forskning


· Sammenhengende tid til forskning

a. Oppfordre enhetene til å gi forskere mer konsentrert tid, tilpasset egne forskningsprosjekter - gjennom undervisningsfrie dager eller perioder med redusert undervisning  

b. Oppfordre enhetene til mer strategisk og resultatbasert bruk av forskningsterminer

Mål II: Styrke forskningsledelse og forskningsadministrativ støtte

Tiltak

· Oppfordre enhetene til å gi større ansvar til forskningsledelse på gruppenivå når det gjelder å videreutvikle miljøer som er stimulerende for forskning og attraktive for rekruttering

· Bedre oppfølging av eksternt finansierte forskningsprosjekter med vekt på totalkostnader, ressursdisponering og gjennomføring


· Oppfordre enhetene til å lage plan for kompetanseutvikling for forskningsadministrasjon og drift av andre støttetjenester for forskning


· Skaffe arealer og bygge opp annen infrastruktur til forskningsprosjekter


· Innføre rutiner for kvalitetssikring av forskning, som innhenting av konsesjoner og godkjenninger, oppbevaring av data, dokumentasjon av analyser, samt bruk av medforfatterskap ved publikasjoner
Mål III: Styrke samarbeidet med prioriterte partnere nasjonalt og internasjonalt
 Tiltak
· Ta initiativet til og/eller forsterke nettverk til faglig anerkjente, internasjonale forskningsmiljøer og institusjoner
· Oppfordre enhetene til å stimulere enkeltforskere med gode internasjonale kontakter til å utnytte disse bedre med hensyn til å utvikle prosjektplaner som kan konkurrere om forskningsmidler fra EU 

· Lage et institusjonelt rammeverk for samarbeid med frittstående forskningsinstitutter og sentre utenfor UiO, på en måte som kan støtte relevant prosjektsamarbeid mellom enkeltforskere/forskningsgrupper 

Mål IV: En forskerutdanning med økt grad av gjennomføring og høy vitenskapelig kvalitet på avhandlingene 

Tiltak
· Bruke kunnskapen som gjennomgangen av forskerutdanningen fra 2005/06 har gitt til å etablere et kvalitetssystem for forskerutdanningen, et system som også kan innfri UiOs og NOKUTs krav til dokumentasjon


· Oppfordre enhetene til  faglig oppfølging av både interne og eksterne PhD-kandidater med sikte på at flere kan gjennomføre innenfor sin tilmålte arbeidsperiode

· Oppfordre enhetene til rekruttere stipendiater til faglige kjerneområder og knytte dem til eksisterende forskningsgrupper

· Bidra gjennom dialoger med de programansvarlige og med representanter for PhD-kandidatene til at de enkelte studieretningene innen PhD-programmet arbeider med veiledningskvalitet og kvalitet på kurs og opplæring

· Bidra til at flere PhD-stipendiater kan benytte seg av utenlandsopphold ved gode forskningsinstitusjoner på en måte som effektivt kan støtte deres arbeid mot publiserbare resultater


II UTDANNING 
Hovedmål: Gi studenter fagkompetanse på nivå med de beste europeiske universiteter og gi studentene et godt grunnlag for videre utvikling som borgere og fagpersoner.
Et av hovedmålene i strategisk plan er at fakultetet skal tydeliggjøre studieprogrammenes læringsmål og arbeidslivsrelevans. Disse målene støttes av informasjon som fremkommer gjennom kvalitetssystemet for utdanningsvirksomheten. I 2007 skal det arbeides med å finne gode arenaer for kontakt med arbeidslivet, og å arbeide videre med informasjon om hva studentenes forventes å kunne ved fullført studieløp. Fakultetet skal også følge opp studentene slik at en betraktelig større andel fullfører masterstudiene på normert tid. Satsingen på internasjonalisering av studiene skal videreføres. Fakultetet ønsker å sette et fokus på rekruttering til våre masterprogram. 
Mål I: Økt læringsutbytte og bedre studiekvalitet
Tiltak
• Programmene skal følge opp arbeid med læringsmål med sikte på at pensum, undervisning og eksamen i programmet som helhet skal understøtte læringsmålene. 

• Læringsmålene på emnenivå skal tydeliggjøres. 

• Emneansvarlige skal fortsette å arbeide med å bedre læringsutbytte for studentene gjennom bedre sammenheng mellom læringsmål og vurderingsform på emnene. 

• Program og emneansvarlige skal følge med på bachelorstudentenes tidsbruk og vurdere om kravene som stilles i emnene er passe høye i forhold til at det forventes 25-30 timers arbeidsinnsats for hvert studiepoeng. Programmene skal også vurdere tiltak som kan kan hjelpe ferske studenter til å komme i gang med effektive selvstudier og kollokvering. 

• Masterprogrammene skal følge opp studentene, slik at andelen som gjennomfører på normert tid øker.
Mål II: Bedre koblingen mellom utdanning og arbeidsmarked, og å bevisstgjøre studentene i forhold til egen kompetanse og relevansen av den
Tiltak
· Fakultetet skal følge opp resultatene fra arbeidsgiverundersøkelsen og kandidatundersøkelsen.
· Gjennom utprøving av ulike arenaer for kontakt, skal fakultetet utarbeide en langsiktig plan for samhandling med tidligere studenter og arbeidsgivere. Fakultetet vil oppfordre enhetene til å søke om sentrale midler til alumnitiltak.
· Arrangere karriereuke for studentene. 

· Etablere arbeidslivsgruppe på tvers av enhetene/programmene for å koordinere arbeidet med arbeidslivsrelevans på fakultetet

· Fakultetet skal følge opp fagmiljøer som arbeider med å utvikle alternative undervisnings- og vurderingsformer for å stimulere enhetene til å lære av hverandre og å tenke nytt.

Mål III: Bedre rekrutteringsgrunnlaget for masterstudiene ved fakultetet
Tiltak
· Masterprogrammene skal gjøres attraktive for studenter fra tverrfaglige bachelorprogram til disiplinære masterprogram.
· Fakultetet skal kartlegge årsaker til studentenes valg av masterstudie med fokus på studentene fra de tverrfaglige programmenes.
· Fakultetet skal i samarbeid med masterprogrammene arbeide for å kvalitetssikre masteropptaket. 

· Masterprogrammene skal være mer offensive i sin rekruttering, særlig i forhold til de tverrfaglige bachelorprogrammene

Mål IV: Økt internasjonalisering av studiene

Tiltak


· Videreutvikle mottak av innreisende studenter.

· Videreutvikling av avtaleporteføljen, bedre utnytting av eksisterende avtaler og markedsføring av muligheter for utveksling. 
· Tilby flere engelskspråklige emner på bachelornivå.
· Fakultetet skal vurdere ressursbehov som følge av økt utveksling.
Mål V: Sikre kvaliteten ved studieprogrammene og emneporteføljen 
Tiltak
· Ledelsen på alle nivåer skal sikre at kvalitetssystemet frembringer tilstrekkelig, pålitelig og nyttig informasjon om kvaliteten på studietilbudet, og at informasjonen følges opp i arbeid med kvalitetsforbedring.

· Fakultetet skal styrke studentenes læringsmiljø gjennom å prioritere gode program- og kulltiltak for studenter på bachelor- og masterprogrammene, og tydeliggjøre ansvaret for oppfølgingen av studentenes fysiske og psykososiale læringsmiljø.
· Fakultetet skal fullføre og følge opp periodisk programevaluering av følgende studieprogram:

a) Bachelorprogrammet i Internasjonale studier 

b) Bachelorprogrammet i Europastudier (EU)

c) Bachelorprogrammet i Kultur og kommunikasjon 

d) Bachelorprogrammet i Offentlig administrasjon og ledelse 

e) Bachelorprogrammet i Utviklingsstudier
III KUNNSKAP I BRUK
Hovedmål: Fakultetet skal bidra til at forskningsbasert kunnskap nyttiggjøres i samfunnet og arbeide for å gi allmennheten innsikt i vitenskapelig tenkning og oppdatert kunnskap om forskningens resultater.
Fakultetet skal synliggjøre og profilere egen forskning mer systematisk gjennom forskningsformidling på nett. Det er en målsetning å styrke den forskningsbaserte formidlingen spesielt, særlig gjelder dette for formidling som bidrar til profilering av fakultetet. Fakultetet skal invitere til diskusjon om forskningsbasert formidling, og om hva som legges i begrepet formidling. 
Mål I: Fremme kvalitet og gjennomslag i allmennrettet formidling
Tiltak

· Arbeide bevisst for å øke bruken av nettstedet forskning.no
· Vurdere bruk av freelance-journalister i formidlingsarbeidet, eventuelt i forbindelse med hospitering

Mål II: Utvikle nettsider slik at de gjenspeiler fakultetets ambisjon om å være et forskningsfakultet på høyt internasjonalt nivå. 

Tiltak

· Fullføre prosjektet om å utvikle fakultetets egne nettsider for presentasjon av forskere og pågående forskning

· Bruke informasjonsmedarbeider i arbeidet for forskningsformidling på nettUtvikle engelske nettsider 


· Arrangere en konferanse for fakultetets forskere om formidlingsansvar og formidlingskvalitet
IV ORGANISASJON, MEDARBEIDERE OG ØKONOMI 
Hovedmål: Fakultetet skal ha attraktive og konkurransedyktige fagmiljøer med godt arbeidsmiljø for studenter og ansatte.

I Strategisk plan er en av de viktigste utfordringene for fakultetet å sikre en fortsatt høy kompetanse i staben i forbindelse med avgang hos de vitenskapelig tilsatte. I forbindelse med rekrutteringsarbeidet legges det opp til en aktiv rekruttering med redusert tid fra kunngjøring til tilsetting. Det legges stor vekt på etablering av forskergrupper innen fakultetets kjerneområder og det arbeides videre med faglige prioriteringer.  Fakultetet har samarbeid om administrative oppgaver på tvers av enhetene og dette har resultert i spennende utviklingsoppgaver innen administrasjon av studie, forskning og økonomi.  Som en følge av dette er det dannet kunnskapsnettverk som gir en effektiv og brukerorientert administrasjon. Fakultetet har fokus på studentenes arbeidsforhold og har i samarbeid med studentene og Teknisk avdeling under prosjektering en egen kombinert lesesal og pc-arbeidsplass for masterstudentene.

Mål I: Sikre fornyelse av kompetanse 

Fakultetet vil i løpet av 2008 ha seks årsverk innen undervisning, forskning og formidling som går av med pensjon.
Tiltak
· Styrke rekrutteringsarbeidet og stimulere til overlapp i stillinger for å sikre kontinuitet i primærvirksomheten

· Utarbeide ny handlingsplan for likestilling

· Utarbeide egen plan for seniorpolitikk/livsfasepolitikk

· Utarbeide plan for mottak av utenlandske nyansatte


· Utarbeid plan for mottak av stipendiater

· Aktiv bruk av post.doc.-stillinger for rekruttering til førstestillinger

· Kompetanseheving av administrativt personale i forbindelse med implementering av nye administrative systemer
Mål II: Profesjonalisere informasjons- og profileringsarbeidet for fakultetet som helhet 
Tiltak 
· Tilsette informasjonsmedarbeider
 
· Utvikling av fakultetets websider med utforming og innhold
Mål III: Forvalte egne ressurser målrettet og effektivt

Økonomistyring ved fakultetet skal vektlegge langtidsbudsjettering og prognosearbeid. I arbeidet skal vurdering av økonomisk utvikling og fleksibilitet stå sentralt.

Tiltak
· Arbeide for å bedre forholdstall mellom lærere og studenter 

· Sikre tidligere rekruttering gjennom ekspansiv budsjettering

· Sikre bedre styring av eksterne prosjekter gjennom kompetansenettverk

V INFRASTRUKTUR

Hovedmål: Fakultetets infrastruktur skal holde en standard som bygger opp under det faglige ambisjonsnivået for forskning, utdanning og formidling og sikre ansatte og studenter et godt og funksjonelt arbeidsmiljø der trivsel, estetisk kvalitet og moderne HMS-krav er ivaretatt.

Store ombygninger og rehabiliteringsarbeid innvendig og utvendig pågår og fortsetter i 2007 i Eilert Sundts hus. 
Hovedprioriteringen i 2007 er å gjennomføre og ferdigstille allerede igangsatte og vedtatte prosjekter i tillegg til å påvirke prosjekteringen av PO-bygget.

Mål I: Sikre planmessig arealdisponering

Fakultetet er involvert i UiOs ”Masterplan for forvaltning og fysisk utvikling av universitetsområdene” . 
Tiltak:

· Kartlegging av fakultetets arealbehov i lys av aktivitetsøkning innen forskning


· Arbeide for at fakultetet er med i prosjekteringen av PO-bygget som en sentral bruker.

· Prosjektere og ferdigstille 4. etasje ESH for masterstudentene

· Prosjektere ombygning av studentkantinen i ESH

· Ferdigstille 10 et i ESH

